**RADIONICA ZA KAMERU I SNIMANJE**

Na radionici nas je bilo jedanaestero. Polaznici su imali od 15 do 53 godine. Voditelj radionice bio je Boris Poljak (jedan je od cjenjenijih i nagrađivanijih hrvatskih snimatelja, iza kojeg je više od 60 kratkometražnih, dugometražnih i eksperimentalnih filmova, kao i veliki broj videospotova) te stručni suradnici Dinka Radonić (snimateljica) i Jere Gruić (snimatelj i montažer).

Na radionici smo prvo prošli teoriju o osnovnim tehničkim osobinama kamere s naglaskom na uporabu manualnih funkcija, nismo smjeli koristiti automatske postavke (svatko je morao sam namjestiti na kameri libelu, blendu, oštrinu, ND filter, white balance - svi ovi pojmovi su vam objašnjeni na internetu), a zatim smo svaki dan samostalno snimali sve što smo taj dan naučili. Prva tri dana snimali smo sa stativom iako smo na početku mislili da je to bez veze jer smo svi htjeli snimati iz ruke. Kada smo četvrti dan snimali iz ruke, shvatili smo koliko je to zapravo teško jer se mora paziti da se kamera ne trese jako, da snimatelj mora hodati istom nogom i tempom kao i osoba koju snima, što baš i nije lako, te da se treba snimati sa širokokutnim objektivnom što znači da ne smijemo osobu zoomirati, već treba snimati s određene udaljenosti kako bi se kamera što manje tresla. Morali smo paziti na kompoziciju u kadrovima npr., ako osoba gleda u lijevu stranu, onda ćemo ju staviti skroz u desni kraj da zapravo vidimo što osoba gleda. Osim toga, naučili smo da je objekt koji snimamo rijetko kad u sredini, većinom je u desnoj ili lijevoj strani kamere i onda moramo pratiti kuda se osoba kreće (što nije jednostavno jer ne smijemo ni prebrzo ni presporo raditi švenk – pokret kamere).

To su neka pravila koju smo naučili, naravno da ih se ne moramo uvijek držati, ali je važno da znamo da postoje i da ih možemo koristiti. Na kraju jedan koristan savjet za sve koji to nisu znali. Na kameri, fotoaparatima i na nekim pametnim mobitelima postoje dvije ikonice koje će vam olakšati da vam slika bolja ispadne, odnosno da bude što realnija stvarnosti. Postoji ikona sunce koju ćete pritisnuti i tada ćete slikati/snimati kada je vani sunce, a kada snimate u zatvorenom prostoru, onda kliknete na žarulju (na mobitelima postoji i ikone za oblačno vrijeme, sumrak i slično).

Na radionici sam mnogo toga naučila i preporučila bih ju svima jer stvarno naučite osnovne stvari važne za snimanje i slikanje.

 Željka Sinković